ለኢትዮጵያ ወደ ሌላ ሀገራት መውጫ በር በመሆናቸው ለጎረቤት ሀገራት ደኅንነት ትኩረት እንደሚሰጡ ጠቅላይ ሚኒስትሩ ተናገሩ፡፡
ባሕር ዳር፡ ጥቅምት 11/2012 ዓ.ም (አብመድ) የባሕር በር የሌላቸው ሀገራት ከጎረቤት ሀገራት ጋር ጠንካራ ግንኙነት ፈጥረው በንግድ መተሳሰር ካልቻሉ ሌላውን ጉዳይ ማስኬድ እንደማይቻላቸው ዶክተር ዐብይ አሕመድ ተናግረዋል፡፡ጠቅላይ ሚኒስትሩ ይህን ያሉት ከሕዝብ ተወካዮች ምክር ቤት አባላት ‘ሀገሪቱ ለውጭ ጉዳይ የምትሰጠውን ትኩረት ያህል ለውስጥ ጉዳይ እየሰጠች አይደለም’ ተብሎ ዛሬ ለቀረበላቸው ጥያቄ ነው፡፡ በምላሻቸውም ኢትዮጵያ ለሌሎች ሀገራት ከምትሰጠው ትኩረት ባለፈ ለጎረቤት ሀገሮች ቅድሚያ የምትሰጠው በጎረቤት ሀገራት ሰላም የውስጥ ብሄራዊ ጥቅምን ማረጋገጥ ስለሚቻል ነው ብለዋል፡፡
ጎረቤት ሀገራት ጎረቤት ብቻ ሳይሆኑ በርካታ ኢትዮጵያውያንም የሚኖሩባቸው በመሆኑ የዜጎችን ደኅንነት ለመጠበቅ ሲባል ትኩረት መስጠቱ ተገቢ እንደሆነም አብራርተዋል፡፡